Troels Lund Poulsen (V), 2013-04-11:
Tak for debatten om brug af droner, som Dansk Folkeparti har rejst her i Folketingssalen.
Siden 11. september 2001 har indsatsen mod den globale terror været en vigtig politisk prioriteret opgave bredt her i Folketinget.
Fra dansk side har vi taget aktivt del i kampen mod terror bl.a. gennem vores stærke internationale engagement gennem mange år i Afghanistan
og nu også senest med vores bidrag til aktionen i Mali.
Vores soldater har gjort en særdeles fornem indsats, når det gælder om at bekæmpe terror og dermed også sikre, at bl.a. befolkningen i Afghanistan nu har fået mulighed for at få demokrati og også bliver gjort i stand til at tage vare på egen sikkerhed, selv om vi jo ved, at bl.a. Taleban fortsat ønsker at omstyrte det afghanske samfund.
Hvad så med brugen af droner i forhold til fremtidens konflikter?
Det er der sådan set ikke nogen forskel på.
Men tit har ordet droner fået en helt speciel politisk betydning, og der er også nogle, der har svært ved at forholde sig til ordet.
Derfor vil jeg også gerne benytte denne debat til at slå fast, at Venstre støtter både anvendelsen og udviklingen af dronekapacitet.
Denne kapacitet kan jo både bruges til overvågning samt også som et decideret våben.
Af samme grund var vi også meget tilfredse med, at vi sidste år i forsvarsforligskredsen blev enige om at genindtræde i NATO's AGS-projekt, som jo er et droneudviklingsprojekt.
Men er der så ikke en grund til at drøfte anvendelsen af dronekapaciteten?
Jo, det er der.
Folketinget skal naturligvis forholde sig til, hvordan vi fremadrettet kan bruge en dronekapacitet.
Af samme grund har forsvarsforligskredsen jo også besluttet i den seneste forsvarsaftale, at vi skal give mulighed for at udvikle et dansk dronecenter.
Det er jo så et center, der vil have kommercielt tilsnit og ikke et decideret militært tilsnit.
Derudover er der jo så også løbende en diskussion om dronernes anvendelse.
Det er der både i Danmark og også internationalt, ikke mindst i USA.
Som bekendt er folkeretten jo på ingen måde krystalklar, og debatten om droner egner sig heller ikke til at give håndfaste konklusioner.
Derfor er Venstre også tilfreds med de to ministres besvarelser her i dag, som på hver sin måde relativt tydeligt forklarer, hvordan regeringen ser på anvendelsen af droner, og det vil vi gerne kvittere for i Venstre. Vi vil også gerne vil benytte lejligheden til at slå fast, at Venstre jo både er med i PET-forliget og i FE-forliget.
Derudover bliver der også etableret et nyt kontrolorgan, der skal føre kontrol med iagttagelsen af disse regler.
Lad mig så også på vegne af Venstre, Socialdemokratiet, SF, Det Radikale Venstre, Liberal Alliance og Det Konservative Folkeparti læse følgende forslag til vedtagelse op: Forslag til vedtagelse »Folketinget finder, at indsatsen mod terrorisme skal prioriteres højt, at efterretningstjenesterne skal have de nødvendige redskaber til rådighed for effektivt at kunne imødegå terrortrusler mod det danske samfund, og at indsatsen skal ske i overensstemmelse med dansk og international ret.
Folketinget noterer sig desuden, at Politiets Efterretningstjeneste og Forsvarets Efterretningstjeneste inden for deres kompetenceområder har et godt og nødvendigt samarbejde med udenlandske partnere, samtidig med at tjenesterne er opmærksomme på, at videregivelse af oplysninger i den forbindelse foregår i overensstemmelse med dansk og international ret.
Folketinget noterer sig i tilknytning hertil, at den kommende lovgivning for efterretningstjenesterne vil indeholde nærmere regler for tjenesternes videregivelse af oplysninger, herunder et krav om forsvarlighed, ligesom der vil blive etableret et nyt tilsynsorgan til at føre kontrol med iagttagelsen af disse regler.«